text: [{"text_idx": "#000001", "text": "Ny\u0301ggja felagi\u00f0 hja\u0301 fyrrverandi neistaleikaranum eitur Kristiansand Toppha\u030andball, og liggur i\u0301 l\u00f8tuni a\u0301 sjeynda pla\u0301ssi i\u0301 bestu norsku deildini, Rema 1000 deildini."}, {"text_idx": "#000002", "text": "Tro\u0301ndur Mikkelsen hevur seinastu fy\u0301ra a\u0301rini sp\u00e6lt vi\u00f0 Neistanum, i\u0301 n\u00e6stfremstu deild i\u0301 Danmark og i\u0301 n\u00e6stfremstu deild i\u0301 Norra, vi\u00f0 Viking Stavanger, sum farna summar skifti\u00f0 navn til Ryger Ha\u030andball."}, {"text_idx": "#000003", "text": "- Eg f\u00f8li at eg havi ment meg no\u0301gv seinastu a\u0301rini si\u0301\u00f0an eg fo\u0301r til Danmarkar, og havi havt try\u0301 \u00f8giliga ymisk a\u0301r. Nu\u0301 er ti\u0301\u00f0in bu\u0301gvin at leita m\u00e6r a\u0301 eitt h\u00e6gri st\u00f8\u00f0i, sigur hann."}, {"text_idx": "#000004", "text": "Eftir eitt a\u0301r i\u0301 Danmark gekk lei\u00f0in til Stavanger i\u0301 Norra, har hann hevur veri\u00f0 millum bestu leikarar i\u0301 n\u00e6stfremstu deildini. Ho\u0301ast hann hevur skoti\u00f0 li\u0301ka no\u0301gv ma\u0301l sum hann plagar eru ta\u00f0 tvey ymisk kappingara\u0301r i\u0301 Stavanger."}, {"text_idx": "#000005", "text": "Vit gera hervi\u00f0 vart vi\u00f0, at journalisturin hevur leikt a\u0301 li\u00f0i saman vi\u00f0 Tro\u0301ndi Mikkelsen og sp\u00e6lir i\u0301 felagnum sum hann skiftir til n\u00e6sta kappingara\u0301r."}, {"text_idx": "#000006", "text": "- Ta\u00f0 fyrsta a\u0301ri\u00f0 i\u0301 Stavanger l\u00e6rdi eg at vinna aftur. Ta\u00f0 gj\u00f8rdu vit ikki so no\u0301gv i\u0301 Nyborg. Ta\u0301 skuldi man venja seg vi\u00f0 at ta\u00f0 snu\u0301\u00f0i seg um stigini, og ikki bert um mi\u0301na perso\u0301nliga menning, sigur hann."}, {"text_idx": "#000007", "text": "Tro\u0301ndur grei\u00f0ir fra\u0301 at ta\u00f0 seinna a\u0301ri\u00f0 i\u0301 Stavanger var \u00f8r\u00f0vi\u0301si, og menti hann sum lei\u00f0ara. Serliga ti\u0301, at ta\u0301 Jo\u0301nas Gunnarson Djurhuus ikki sty\u0301rdi a\u0301lopinum longur, ti\u0301 hann flutti til Danmarkar, kravdi ta\u00f0 meira av Tro\u0301ndi."}, {"text_idx": "#000008", "text": "- Eg hev\u00f0i ein st\u00f8rri lei\u00f0sluleiklut ta\u00f0 a\u0301ri\u00f0, og ta\u00f0 er hevur veri\u00f0 gott hja\u0301 m\u00e6r. Eg havi tiki\u00f0 meira a\u0301byrgd nu\u0301, og hetta hevur havt no\u0301gv gott vi\u00f0 s\u00e6r, sigur hann. Nu\u0301 er ti\u0301\u00f0in bu\u0301gvin at taka lopi\u00f0 til bestu deildina, og eitt h\u00e6gri st\u00f8\u00f0i, sigur hann."}, {"text_idx": "#000012", "text": "Tro\u0301ndur Mikkelsen \u00e6tlar at taka kongapla\u0301ssi\u00f0 i\u0301 Kristiansand, og er kla\u0301rur at taka dystin vi\u00f0 a\u00f0rar sum kundu hugsa s\u00e6r ta\u00f0 sama."}, {"text_idx": "#000015", "text": "- O\u0301ans\u00e6\u00f0 hv\u00f8r ta\u00f0 ve\u00f0rur, so taki eg dystin upp, og eg fari\u00f0 eftir at seta meg a\u0301 ta\u00f0 pla\u0301ssi\u00f0, sigur hann avgj\u00f8rdur."}, {"text_idx": "#000016", "text": "Norska fremsta deildin er ikki millum t\u00e6r bestu sum nu\u0301 er, men ta\u00f0 kann skjo\u0301tt broytast. Kolstad, sum sto\u0301rsatsandi felagi\u00f0 i\u0301 Tro\u0301ndheimi eitur, hevur skriva\u00f0 undir vi\u00f0 fleiri av sto\u0301ru norsku stj\u00f8rnunum til n\u00e6sta kappingara\u0301r. Sander Sagosen, G\u00f8ran Johannesen og Magnus R\u00f8d eru nakrir av leikarunum sum flyta til Tro\u0301ndheim komandi ti\u0301\u00f0ina, me\u00f0an norski landsli\u00f0sma\u0301lverjin Torbj\u00f8rn Bergerud og strikuleikarin Magnus Gullerud longu eru komnir til felagi\u00f0."}, {"text_idx": "#000017", "text": "Tro\u0301ndur gle\u00f0ir seg til t\u00e6r sto\u0301ru uppga\u0301vurnar, og sigur at ta\u00f0 ikki bert er stuttligt, men eisini hevur ta\u00f0 a\u00f0rar a\u0301go\u0301\u00f0ar vi\u00f0 s\u00e6r."}, {"text_idx": "#000018", "text": "- Eg si\u0301ggi ta\u00f0 sum eitt sto\u0301rt pluss ta\u0301 man hugsar um landsli\u00f0shondbo\u0301ltin hja\u0301 okkum. Ta\u00f0 er ofta ringt at umstilla seg ta\u0301 man skal sp\u00e6la i\u0301mo\u0301ti einum li\u00f0i\u00f0 i\u0301 n\u00e6stbestu deildini i\u0301 Norra, fyri si\u0301\u00f0an at m\u00f8ta Eysturri\u0301ki n\u00e6stu vikuna."}, {"text_idx": "#000019", "text": "- Vi\u00f0 at sp\u00e6la a\u0301 h\u00e6gri st\u00f8\u00f0i so ver\u00f0ur ta\u00f0 gerandisdagur at sp\u00e6la i\u0301mo\u0301ti sto\u0301rum stj\u00f8rnum, og betri leikarum. Ta\u00f0 kann einans gera ta\u00f0 betri og menna meg sum leikara, sigur hann avgj\u00f8rdur."}, {"text_idx": "#000020", "text": "Si\u0301\u00f0an Peter Bredstorff-Larsen gj\u00f8rdist venjari hja\u0301 f\u00f8royska a-landsli\u00f0num, hevur Tro\u0301ndur veri\u00f0 ein lyklaleikari a\u0301 li\u00f0num. Hann skorar, verjir og leggur upp til ma\u0301l, sum hann ikki hev\u00f0i gj\u00f8rt anna\u00f0 i\u0301 li\u0301vinum. Tro\u0301ndur er fegin um a\u0301liti\u00f0 hann hevur fingi\u00f0 fra\u0301 venjaranum."}, {"text_idx": "#000021", "text": "- Eg fekk, ella to\u0301k, ordiliga kjansin ta\u0301 Peter bleiv venjari. Ta\u00f0 er ein kempi motivatio\u0301n hja\u0301 m\u00e6r at sp\u00e6la a\u0301 landsli\u00f0num, og ta\u00f0 ger ta\u00f0 eisini stuttligt at sp\u00e6la o\u0301ans\u00e6\u00f0 hvar ta\u00f0 er, sigur hann, og skoytir uppi\u0301:"}, {"text_idx": "#000022", "text": "- Ta\u00f0 er ein sto\u0301rur hei\u00f0ur at sp\u00e6la a\u0301 landsli\u00f0num, ta\u00f0 er avgj\u00f8rt ikki naka\u00f0 sum eg taki fyri givi\u00f0."}, {"text_idx": "#000023", "text": "Tro\u0301ndur sigur at ta\u00f0 hevur veri\u00f0 serliga gott seinastu a\u0301rini, ta\u0301 ta\u00f0 kanska eru l\u00e6ttir dystir, ella umvent tungir dagar i\u0301 gerandisdegnum i\u0301 Stavanger."}, {"text_idx": "#000024", "text": "- Ta\u0301 man hugsar um landsli\u00f0i\u00f0 er ta\u00f0 ikki ringt at finna motivatio\u0301nina til at venja, ella at gera si\u0301tt allar besta, sigur hann, og leggur afturat."}, {"text_idx": "#000025", "text": "- Sum venjarin plagar at siga vi\u00f0 okkum, tann einasti ma\u0301tin vit kunnu vinna fleiri landsdystir, er at vit allir menna okkum sum leikarar, ti\u0301 vit eru so fa\u0301ir. A\u00f0rasta\u00f0ni hev\u00f0i onkur annar troka teg av li\u00f0num."}, {"text_idx": "#000026", "text": "I\u0301 \u00f8llum fel\u00f8gum sum Tro\u0301ndur hevur sp\u00e6lt vi\u00f0, hevur ta\u00f0 veri\u00f0 saman vi\u00f0 \u00f8\u00f0rum f\u00f8royingum. I\u0301 Nyborg var hann saman vi\u00f0 P\u00e6turi Mikkjalsyni eitt a\u0301r, fyrsta a\u0301ri\u00f0 i\u0301 Stavanger var ta\u00f0 saman vi\u00f0 Jo\u0301nasi Djurhuus og Helga Hoydal, me\u00f0an Julian Kragesteen kom a\u0301ri\u00f0 eftir ta\u0301 teir ba\u0301\u00f0ir omanfyrinevndu leita\u00f0u s\u00e6r vi\u0301\u00f0ari."}, {"text_idx": "#000027", "text": "I\u0301 Kristiansand ver\u00f0ur hann eftir \u00f8llum at d\u00f8ma heldur ikki einsamallur f\u00f8royingur. Sum nu\u0301 er, leika Pauli Mittu\u0301n og Helgi Hoydal vi\u00f0 komandi felagnum hja\u0301 Tro\u0301ndi. Ta\u00f0 er naka\u00f0 stuttligt vi\u00f0 ti\u0301, heldur hann."}]